NARIADENIE KOMISIE (ES) č. 1473/2004
z 18. augusta 2004
o finančnej podpore skladovania nespracovaného sušeného hrozna a fíg na hospodársky rok 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), najmä na článok 9 ods. 8,
keďže:
(1)
Článok 9 ods. 4 nariadenia (ES) č. 2201/96 stanovuje finančnú pomoc skladovateľom pri skladovaní konkrétneho množstva Sultánok, sušeného korintského hrozna a sušených fíg, ktoré skladovatelia nakúpili, pomoc sa poskytuje na reálny čas skladovania.
(2)
Článok 3 nariadenia Komisie (ES) č. 1535/2003 z 29. augusta 2003, týkajúci sa spôsobov uplatňovania nariadenia Rady (ES) č. 2201/96 o časovom harmonograme pomoci vo výrobe v oblasti spracovaného ovocia a zeleniny (2), určuje presnú dĺžku trvania hospodárskeho roka.
(3)
Treba presne stanoviť výšku pomoci pri skladovaní nespracovaného sušeného hrozna a fíg na hospodársky rok 2003/2004. Preto sa musia vziať do úvahy ustanovenia článku 7 nariadenia Komisie (ES) č. 1622/1999 z 23. júla 1999 o spôsobe uplatňovania nariadenia Rady (ES) č. 2201/96 o systéme uskladňovania nespracovaného sušeného hrozna a fíg (3) a skutočnosť, že finančná pomoc pri skladovaní je závislá od technických nákladov skladovania a od financovania nákupnej ceny za produkty.
(4)
Opatrenia stanovené v tomto nariadení sú v súlade so stanoviskom Riadiaceho výboru pre spracované produkty na báze ovocia a zeleniny,
PRIJALA TOTO NARIADENIE:
Článok 1
Výška finančnej pomoci pri skladovaní uvedených produktov podľa článku 9 ods. 4 nariadenia (ES) č. 2201/96 je na hospodársky rok 2003/2004 stanovená takto:
a)
pre sušené hrozno je to až do 28. februára 2005 0,1106 eura na deň a tonu čistej váhy, od 1. marca 2005 0,0846 eura na deň a tonu čistej hmotnosti;
b)
pre sušené figy je to 0,0949 eura na deň a tonu čistej hmotnosti.
Článok 2
Toto nariadenie nadobúda účinnosť tretí deň odo dňa uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. augusta 2004